Source: http://bratislavskykraj.6f.sk/uzemne-planovanie.html
Timestamp: 2020-07-09 18:26:16+00:00
Document Index: 17055074

Matched Legal Cases: ['§ 4', '§ 3', '§ 2', '§ 19', '§ 4', '§ 20', '§ 23']

Územné plánovanie - Bratislavský samosprávny kraj
Kompetencie Oddelenia územného plánu a GIS
Oddelenie územného plánovania a GIS patrí pod odbor Územného plánovania, GIS a životného prostredia. Pôsobnosť Bratislavského samosprávneho kraja (ďalej len BSK), oddelenia na úseku územného plánovania vyplýva zo zákona č. 302/2001 Z.z. o samospráve vyšších územných celkov, zo zákona č. 416/2001 Z.z. o prechode pôsobností z orgánov štátnej správy na obce a vyššie územné celky a zo zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.
Pôsobnosť BSK v oblasti územného plánovania vyplýva zo zákona č. 302/2001 Z.z. o samospráve vyšších územných celkov, kde samosprávny kraj v zmysle § 4 vykonáva plánovacie činnosti týkajúce sa územia samosprávneho kraja, obstaráva, prerokúva a schvaľuje územnoplánovacie podklady samosprávneho kraja a územné plány regiónov, podieľa sa na tvorbe a ochrane životného prostredia, vytvára predpoklady na optimálne usporiadanie vzájomných vzťahov sídelných útvarov a ostatných prvkov svojho územia, podieľa sa na riešení problémov, ktoré sa týkajú viacerých obcí na území samosprávneho kraja, rozvíja spoluprácu s územnými celkami a s orgánmi iných štátov.
V zmysle zákona č. 416/2001 Z.z. o prechode pôsobností z orgánov štátnej správy na obce a vyššie územné celky, na samosprávne kraje prechádzajú pôsobnosti aj na úseku územného plánovania v zmysle § 3 písm. f) tohto zákona, a to:
1. obstarávanie územnoplánovacích podkladov a územnoplánovacej dokumentácie regiónu,
2. pôsobnosť orgánu územného plánovania,
3. schvaľovanie zadania na spracovanie územného plánu regiónu,
4. schvaľovanie územných plánov regiónov a vyhlasovanie ich záväzných častí.
Zabezpečovanie výkonu územnoplánovacej činnosti vyplýva z postavenia Bratislavského samosprávneho kraja ako orgánu územného plánovania v zmysle príslušných ustanovení zákona č. 50/1976 Zb. o územnom plánovaní a stavebnom poriadku v znení neskorších predpisov a vyhlášky MŽP SR č. 55/2001 Z.z. o územnoplánovacích podkladoch a územnoplánovacej dokumentácii. Predstavuje to najmä nasledovné činnosti:
– obstarávanie územnoplánovacích podkladov (ďalej len ÚPP) regiónu a udržiavanie ich aktuálneho stavu,
– obstarávanie územnoplánovacích dokumentácií (ďalej len ÚPD) regiónu a udržiavanie ich aktuálneho stavu
Obstarávanie ÚPP, ÚPD regiónu je zabezpečované prostredníctvom odborne spôsobilej osoby v zmysle § 2a stavebného zákona a uskutočňuje sa v zmysle príslušných ustanovení stavebného zákona. Táto osoba nemôže byť súčasne spracovateľom ňou obstarávaných ÚPP alebo ÚPD.
Jednotlivé činnosti súvisiace s obstarávaním ÚPD vyplývajú z § 19a stavebného zákona a zahŕňajú:
a) prípravné práce,
b) zabezpečovanie spracovania prieskumov a rozborov,
c) zabezpečovanie spracovania zadania a jeho prerokovanie,
d) zabezpečenie spracovania konceptu riešenia ÚPD, dohľad nad jeho spracovaním a jeho prerokovanie,
e) zabezpečenie spracovania návrhu ÚPD, dohľad nad jeho spracovaním a jeho prerokovanie,
f) prípravu podkladov pre schválenie návrhu ÚPD,
g) zabezpečenie vyhlásenia záväznej časti ÚPD, uloženie ÚPD a vyhotovenie registračného listu a jeho doručenie ministerstvu (Ministerstvu dopravy a výstavby SR).
V rámci činností oddelenia súvisiace s obstarávaním ÚPP, ÚPD, vykonáva oddelenie napr.:
- zverejňovanie oznámenia v procese obstarávania ÚPD a ÚPP spôsobom v mieste obvyklým (o začatí obstarávania, o prerokovaní zadaní, ÚPP, konceptu riešenia a návrhu ÚPD),
- zverejňovanie ÚPD a ÚPP v procese prerokovania k verejnému nahliadnutiu, organizovanie verejného prerokovania so zabezpečením všeobecne zrozumiteľného výkladu,
- prijímanie a vyhodnocovanie stanovísk a pripomienok vznesených v rámci prerokovania ÚPD a ÚPP v zmysle ustanovení zákona č. 50/1976 Zb. v znení neskorších predpisov,
- zverejňovanie všeobecne záväzného nariadenia, ktorými sa vyhlasuje záväzná časť ÚPD.
Pôsobnosť zo zákona č. 50/1976 Zb. o územnom plánovaní a stavebnom poriadku predstavuje aj zabezpečovanie výkonu vyplývajúceho z postavenia Bratislavského samosprávneho kraja ako dotknutého samosprávneho kraja v procese územného plánovania, a to najmä:
– spracovávanie stanovísk Bratislavského samosprávneho kraja ako orgánu územného plánovania k predloženým zadaniam urbanistických štúdií regiónu podľa § 4 ods. 3 stavebného zákona,
– spracovávanie stanovísk Bratislavského samosprávneho kraja vydávaných v rámci prerokovaní ÚPP a ÚPD podľa § 20 až § 23 stavebného zákona,
– spracovávanie stanovísk Bratislavského samosprávneho kraja ku koncepčným, strategickým materiálom a dokumentom regionálnej, celoštátnej a medzinárodnej úrovne z hľadiska koordinácie územno-technických vzťahov,
– spolupráca pri zabezpečovaní výkonu obstarávateľskej činnosti na výber spracovateľov ÚPD, resp. ÚPP v zmysle ustanovení zákona NR SR č. 343/2015 Z. z. o verejnom obstarávaní a o zmene niektorých zákonov, v znení neskorších predpisov,
– spolupráca na vytváraní koncepcie územného rozvoja samosprávneho kraja a utváraní predpokladov pre optimálne usporiadanie vzájomných vzťahov obcí a ostatných prvkov svojho územia,
– poskytovanie informácií a odborných konzultácií pre verejnosť o možnosti a spôsobe využitia územia samosprávneho kraja,
– vytváranie a aktualizácia geografického informačného systému rozvoja Bratislavského samosprávneho kraja.
• obstarávame územnoplánovacie podklady a územnoplánovaciu dokumentáciu regiónu,
• podieľame sa na riešení problémov územného plánovania, ktoré sa týkajú viacerých obcí na území samosprávneho kraja,
• zabezpečujeme územnoplánovacie činnosti vyplývajúce z postavenia BSK ako orgánu územného plánovania v zmysle príslušných ustanovení stavebného zákona,
• pripravujeme odborné stanoviská-posúdenia návrhov ÚPD a ÚPP obcí, projektov stavieb regionálneho charakteru vo vzťahu k ÚPN R BSK,
• poskytujeme odborné konzultácie v súvislosti s ÚPN R BSK pre laickú, odbornú verejnosť, zástupcov a pracovníkov samospráv obcí a miest BSK,
• vytvárame a aktualizujeme geografický informačný systém BSK,
• zabezpečujeme zber, spracovanie a ukladanie grafických dát za územie BSK,
• spolupracujeme na tvorbe digitálneho Územného plánu regiónu - BSK,
• spolupracujeme na príprave koncepčných materiálov týkajúcich sa územia BSK,
• pripravujeme podklady na zasadnutia komisií a Zastupiteľstva BSK,
• zúčastňujeme sa v zmysle svojich kompetencií na implementácii projektov spolufinancovaných z fondov EÚ, v ktorých je BSK zapojený ako projektový, resp. strategický partner,
• zabezpečujeme aktivity vyplývajúce z účasti BSK v pracovných skupinách komisií cezhraničnej spolupráce.
Úplné znenie grafickej časti Územného plánu regiónu BSK - webová aplikácia
• Koncepcia územného rozvoja cyklotrás Bratislavského samosprávneho kraja vo vzťahu k integrovanému dopravenému systému a významným bodom cestovného ruchu – Aktualizácia 2017 (.zip, 208 MB)
• Urbanistická štúdia cezhraničného prepojenia územia BSK a susediacich rakúskych obcí formou cyklolávok cez rieku Moravu (.zip, 63 MB)
Interaktívna mapa územnoplánovacej dokumentácie obcí BSK
Mapová aplikácia zobrazuje aktuálny stav schválenej územnoplánovacej dokumentácie v jednotlivých obciach Bratislavského samosprávneho kraja. Informácie obsiahnuté v tejto aplikácii majú informatívny charakter. Záväzné informácie sú k dispozícii na jednotlivých obecných a stavebných úradoch prípadne na Okresnom úrade v Bratislave - odbor výstavby a bytovej politiky. Aplikácia bude pravidelne aktualizovaná.
Interaktívna mapa lekární, výdajní zdravotníckych pomôcok, agentúr domácej ošetrovateľskej starostlivosti s platným povolením BSK a zariadení ambulantnej pohotovosti na území BSK
Aplikácia umožňuje vyhľadať a zobraziť lekárne, výdajne zdravotníckych pomôcok, agentúry domácej ošetrovateľskej starostlivosti s platným povolením BSK a zariadenia ambulantnej pohotovosti na území Bratislavského samosprávneho kraja. Pri bližšom priblížení je možné lokalizovať príslušné zariadenie až na úrovni budov. Občania i inštitúcie tak získajú vizuálny prehľad o rozmiestnení týchto zariadení vo svojom okolí alebo v mieste, ktoré ich zaujíma. Zoznam a adresy lekární, výdajní zdravotníckych pomôcok, agentúr domácej ošetrovateľskej starostlivosti a zariadení ambulantnej pohotovosti je čerpaný z oficiálnej webstránky BSK. Informácie a poloha zariadení obsiahnutých v tejto aplikácii majú informatívny charakter. Údaje na stránke sú aktualizované v pravidelných intervaloch.
Ing. arch. Mária Rajecká
Tel.: 02/4826 4601
E-mail: maria.rajecka@region-bsk.sk
Komisia životného prostredia, regionálneho rozvoja a územného plánovania
E-mail: martin.vlaciky@gmail.com
Pripomienkovanie návrhu územného plánu regiónu
Dva týždne po obecnom reprezentačnom plese sa v Domove sociálnych služieb v Plaveckom Podhradí organizuje „Fašiangový bál“. Termín sme si vybrali veľmi pekný - štvrtok 20.2. 2020. Keďže v našom zariadení je viac žien ako mužov, pozvali sme si tanečníkov z domova...
Žiaci SPOJENEJ ŠKOLY na Tokajíckej ulici zareagovali na výzvu a neváhali sa zapojiť do celoslovenskej kampane, ktorú vyhlásil Slovenský Červený kríž na podporu bezpríspevkového darcovstva krvi. Heslo kampane: „Láska lieči“ napomáha chorým ľuďom, ktorí čakajú na...
Dňa 4.2 2020 sa konalo na SPŠE Hálova 16 v Bratislave finále súťaže OPEN INTERNATIONAL CHAMPIONSHIP OF EUROPE CROWN OF CREATIVITY 2020 . Súťaž organizovala Asociácia Fisy, akreditovaná Ministerstvom školstva, mládeže a telovýchovy Českej republiky. SOŠ Kaderníctva...